ບໍລິສັດ​ຍີ່ປຸ່ນ​ ແລະລາວ ຮ່ວມກັນ ລົງທຶນໃສ່ ເຂດເສ​ດຖະກິດ​ພິ​ເສດ ສະຫວັນ-​ເຊ​ໂນ
ບໍລິສັດ​​ຍີ່ປຸ່ນ​ແລະ​​ລາວ ຮ່ວມກັນ ພັດທະນາ​ເຂດ​ ເສ​ດຖະກິດ​ພິ​ເສດ ສະຫວັນ-​ເຊ​ໂນ ເພື່ອ​ດຶງ​ເອົາ​ການ​ລົງທຶນ​ຕ່າງປະ​ເທດ​ ໂດຍ​ສະ​ເພາະ​ແມ່ນຈາກ​ຍີ່ປຸ່ນ.
ບໍລິສັດເອກກະຊົນຍີ່ປຸ່ນກັບບໍລິສັດເອກກະຊົນລາວ ຮ່ວມທຶນ ພັດທະນາເຂດເສດຖະກິດພິເສດ ສະຫວັນ-ເຊໂນ ດ້ວຍເປົ້າ ໝາຍທີ່ຈະດຶງເອົາການລົງທຶນຈາກຕ່າງປະເທດ ໂດຍສະເພາະ ແມ່ນຈາກຍີ່ປຸ່ນໃຫ້ໄດ້ຫຼາຍຂຶ້ນ ການຮ່ວມລົງທຶນເພື່ອການພັດທະນາເຂດເສດຖະກິດພິເສດ ສະຫວັນ-ເຊໂນ ຢູ່ ແຂວງສະຫວັນນະເຂດໃນຄັ້ງນີ້ເປັນການ ຕົກລົງ 3 ຝ່າຍລະຫວ່າງບໍລິສັດເຂດເສດຖະກິດພິເສດພະນົມ ເປັນຈໍາກັດຂອງເອກກະຊົນຍີ່ປຸ່ນກັບບໍລິສັດນໍ້າທາກໍ່ສ້າງຂົວ ຈໍາກັດຂອງເອກກະຊົນລາວ ແລະອົງການຄຸ້ມຄອງເຂດເສດ ຖະກິດພິເສດສະຫວັນ-ເຊໂນ ໂດຍໄດ້ສ້າງຕັ້ງບໍລິສັດຮ່ວມທຶນ ຂຶ້ນມາໃໝ່ ພາຍໃຕ້ຊື່ວ່າບໍລິສັດສະຫວັນ- ຍີ່ປຸ່ນ ຮ່ວມພັດທະນາ ຈໍາກັດ ບໍລິສັດຮ່ວມທຶນທີ່ສ້າງຕັ້ງຂຶ້ນໃໝ່ດັ່ງກ່າວນີ້ ຈະດໍາເນີນການພັດທະນາພື້ນທີ່ກວ້າງ 220 ເຮັກຕ້າ ຢູ່ໃນເຂດ B ຂອງເຂດເສດຖະກິດພິເສດສະຫວັນ-ເຊໂນ ເພື່ອຮອງຮັບການລົງ ທຶນດ້ານເທັກໂນໂລຢີ່ ທີ່ທັນສະໄໝຈາກຕ່າງປະເທດ ໂດຍສະເພາະແມ່ນການລົງທຶນ ຈາກຍີ່ປຸ່ນໃຫ້ຫຼາຍຂຶ້ນຢ່າງຕໍ່ເນື່ອງ ຊຶ່ງທີ່ຜ່ານມາກໍມີ ບໍລິສັດຍີ່ປຸ່ນ 2 ລາຍແລ້ວ ທີ່ໄດ້ ເຂົ້າໄປລົງທຶນໃນເຂດດັ່ງກ່າວນີ້ ກໍຄືບໍລິສັດ Nikon ຊຶ່ງເປັນບໍລິສັດຍັກໃຫຍ່ຂອງໂລກ ໃນດ້ານການຜະລິດກ້ອງຖ່າຍຮູບ ແລະບໍລິສັດ Log-Item ຈໍາກັດ ຊຶ່ງດໍາເນີນທຸລະກິດ ໃນດ້ານອຸດສາຫະກໍາແປຮູບ ໄມ້ແລະເຈ້ຍກະດາດ ນອກຈາກການພັດທະນາພື້ນທີ່ເຂດ B ໃນເຂດເສດຖະກິດ ພິເສດສະຫວັນ-ເຊໂນ ໃຫ້ສາມາດຮອງຮັບການລົງທຶນ ຈາກຕ່າງປະເທດໃຫ້ໄດ້ ດ້ວຍການພັດທະນາພື້ນຖານ ໂຄງລ່າງ ລະບົບສາທາລະນູປະໂພກ ແລະລະບົບອໍາ ນວຍຄວາມສະດວກຕ່າງໆຢ່າງຄົບຊຸດແລ້ວ ບໍລິສັດ ສະຫວັນ-ຍີ່ປຸ່ນຮ່ວມພັດທະນາຈໍາກັດ ກໍຍັງໄດ້ວາງເປົ້າ ໝາຍທີ່ຈະຂໍຈົດທະບຽນໃນຕະຫຼາດຫຼັກຊັບແຫ່ງຊາດ ລາວໃຫ້ໄດ້ພາຍ ໃນ 3 ປີຕໍ່ໜ້າອີກດ້ວຍ ຊຶ່ງກໍໝາຍ ຄວາມວ່າການພັດທະນາພື້ນທີ່ເຂດ B ຈະດໍາເນີນໄປ ຢ່າງວ່ອງໄວໃນ 3 ປີຕໍ່ໄປນີ້ນັ້ນເອງ ດັ່ງທີ່ທ່ານນາງ ບົວທາ ຂັດຕິຍະ ລັດຖະມົນຕີຊ່ວຍປະຈໍາສໍານັກງານນາຍົກລັດຖະມົນຕີ ໄດ້ສະແດງຄວາມໝັ້ນໃຈໃນໂອກາດທີ່ໄດ້ເຂົ້າຮ່ວມເປັນສັກຂີພະຍານ ໃນການລົງນາມ ຮ່ວມ 3 ຝ່າຍໃນຄັ້ງນີ້ວ່າ: ກ່ອນໜ້ານີ້ ຄະນະກໍາມະການຄຸ້ມຄອງເຂດເສດຖະກິດ ພິເສດ ແລະເຂດເສດຖະ ກິດສະເພາະແຫ່ງຊາດລາວ ໄດ້ລາຍງານວ່າການດໍາເນີນງານນັບແຕ່ປີ 2003 ເປັນ ຕົ້ນມາຈົນເຖິງປັດຈຸບັນ ໄດ້ມີຜົນຄືບໜ້າພໍສົມຄວນ ໂດຍ ສາມາດສ້າງຕັ້ງເຂດເສດຖະກິດພິເສດແລະເຂດເສດຖະ ກິດສະເພາະໄດ້ແລ້ວ 10 ແຫ່ງຈາກແຜນການທີ່ວາງໄວ້ ວ່າຈະສ້າງຕັ້ງໃຫ້ໄດ້ບໍ່ໜ້ອຍກວ່າ 20 ແຫ່ງ ພາຍໃນປີ 2015 ໂດຍເຂດເສດຖະກິດແຫ່ງທໍາອິດໃນລາວນັ້ນ ກໍຄືເຂດ ເສດຖະກິດພິເສດສະຫວັນ-ເຊໂນ ຢູ່ໃນແຂວງສະຫວັນນະເຂດ ທີ່ສ້າງຕັ້ງຂຶ້ນຢ່າງເປັນ ທາງການ ໃນປີ 2003 ຊຶ່ງຕິດຕາມດ້ວຍເຂດເສດຖະກິດສະເພາະບໍ່ເຕັນແດນຄໍາ ຢູ່ໃນ ແຂວງຫຼວງນໍ້າທາ ທີ່ສ້າງຕັ້ງຂຶ້ນຢ່າງເປັນທາງການໃນປີດຽວກັນ ຫາກແຕ່ທີ່ຖືວ່າໄດ້ມີ ການພັດທະນາ ໄປຢ່າງວ່ອງໄວທີ່ສຸດນັ້ນ ກໍແມ່ນເຂດເສດຖະກິດພິເສດສາມຫຼ່ຽມຄໍາ ຢູ່ເມືອງຕົ້ນເຜີ້ງ ໃນແຂວງບໍ່ແກ້ວ ສ່ວນນະຄອນວຽງຈັນນັ້ນ ກໍຖືເປັນເຂດທີ່ມີການສ້າງຕັ້ງເຂດເສດຖະກິດພິເສດ ແລະ ເຂດເສດຖະກິດສະເພາະຫຼາຍທີ່ສຸດ ຊຶ່ງມີຢູ່ເຖິງ 5 ເຂດດ້ວຍກັນ ແລະໃນຈໍານວນນີ້ ກໍມີຢູ່ 4 ພື້ນທີ່ດ້ວຍກັນທີ່ເປັນການຍົກລະດັບຈາກເຂດພັດທະນາທົ່ວໄປ ຊຶ່ງກໍຄືເຂດ ນິຄົມອຸດສາຫະກໍາແລະການຄ້າວຽງຈັນ-ໂນນທອງ ເຂດເສດຖະກິດສະເພາະດົງໂພສີ ເຂດເສດຖະກິດສະເພາະລ່ອງແຖງ-ວຽງຈັນ ແລະເຂດພັດທະນາກວມລວມໄຊເສດຖາ ສ່ວນເຂດທີ 5 ນັ້ນເປັນເຂດທີ່ສ້າງຕັ້ງຂຶ້ນໃໝ່ ກໍຄືເຂດເສດຖະເກິດສະເພາະບຶງທາດຫຼວງ ທັງນີ້ ອໍານາດການປົກຄອງເຂດນະຄອນວຽງຈັນ ກໍໄດ້ວາງເປົ້າໝາຍທີ່ຈະພັດທະນາ ເຂດເສດຖະກິດສະເພາະທັງ 5 ເຂດ ໃຫ້ເກີດຂຶ້ນ ຢ່າງເປັນຮູບປະທໍາ ສ່ວນອີກ 2 ເຂດ ທີ່ກໍາລັງເລັ່ງດໍາເນີນການພັດທະນາເພື່ອໃຫ້ສາມາດຮອງຮັບການລົງ ທຶນໃຫ້ໄດ້ໃນໝໍ່ໆນີ້ ກໍຄືເຂດເສດຖະກິດສະເພາະທີ່ທ່າແຂກ ແລະເຂດເສດຖະກິດສະ ເພາະທີ່ເຂດພູຂຽວ ໃນແຂວງຄໍາມ່ວນ